14.11.2012
»Hejsa, hody du« − nowa CD za dźěći wušła
Adwent a hody − wosebje za dźěći je to najrjeńši čas lěta. Hač při paslenju hodownych darow, při pječenju poprjančkow abo při druhich hodownych přihotach – z hudźbu wšitko lěpje dźe. Za tutón potajny čas je nowa CD „Hejsa, hody du“ z 18 znatymi a mjenje znatymi serbskimi dźěćacymi spěwami wo zymje, adwenće a hodźoch wušła. Spěwam z archiwa Serbskeho rozhłosa je Sylwija Wjeńcyna krótke zwjazowace „mosćiki“ přidała a k tomu so hodźace stawiznički napisała. Gabriela Marija Šmajdźina wě ze swojim ćopłym a měrnym hłosom dźěćom wo swjatej Borborje a swjatym Mikławšu powědać, a tež hodowna stawizna na nowym zynkonošaku njefaluje. Ze spěwami kaž „Horu horje, horu dele“, „Maći, zaswěć swěčki mi“ abo „Bože dźěćo“ móžeja sej dźěći wot 4 lět čakanje na patoržicu přikrótšić.
unk szl_Latn szl_Latn